ગુજરાત કે ગુજરાત બહાર યોજાતા કવિ સંમેલનો અને મુશાયરાઓમાં એક સવાલ ચોક્કસ રિપીટ થાય છે કે, પાલનપુરમાં આટલા બધાં કવિઓ-શાયરો થવા પાછળનું કારણ શું ? લોકમુખે એકથી વધુ વખત ચર્ચાતા આ સવાલના મૂળ જો કે છેક તેના સ્થાપનાકાળ સાથે સંકળાયેલા છે. પાલનપુરના સ્થાપક રાજવી પ્રહલાદનદેવ પરમાર એક ઉચ્ચ કોટિના કવિ અને નાટ્યકાર હતા. સ્થાનિક સંશોધનકારોના મતે તેમણે વિક્રમ સંવત ૧૨૩૦થી ૧૨૩૩ની વચ્ચે પાલનપુરની સ્થાપના કરી તેમણે તેને રાજધાની બનાવી હતી. શરૃઆતમાં તેનું નામ પ્રહલાદનપટ્ટણ હતું જે કાળક્રમે પ્રહલાદનનગર, પાલણપુર અને પછી પાલનપુર થયું હતું. પ્રહલાદન દેવે સંસ્કૃતમાં ‘પાર્થપરાક્રમવ્યાયોગ’ નામે નાટિકાનું સર્જન કરેલું. મહાભારતની પૃષ્ઠભૂમિ પર લખાયેલી આ નાટિકામાં અર્જુન અને શ્રીકૃષ્ણલીલાનું વર્ણન હતું. તેમની સાહિત્યપ્રીતિએ તેમને રાજ્યમાં સાહિત્યકારો માટે અનેક સુવિધાઓ ઉભી કરવા પ્રેર્યા હતા. એટલું જ નહીં તત્કાલીન જાણીતા સાહિત્યકારોને પોતાના રાજ્યમાં નિમંત્રણ પણ પાઠવ્યું હતું. પાલનપુરની હનુમાન ગલી સ્થિત પલ્લવિયા પાર્શ્વનાથ મોટા દેરાસરમાં આજે પણ તેમની પ્રતિમા જોવા મળે છે.